- Валагь, дир вас, дир гьел хутIичIо. Цевего, гьев мун гIадин вачIун, ГIабдулатIип абулев чияс ана росуго хъирщун ракIарун. Дида лъалел рукIарал кучIдулги кьуна дица гьесухъе. Гьеле гьеб нуж гIодорчIараб тахида бихьараб макьу буго доб «Макьу» кечIги. Дица кьовухъе тун бугебищали добги. Жура-гъуразарун, хис-хисизе гьарун хвезарулел руго цо-цояз кучIдулги. Доб заманалда цIакъго тIиритIун рукIана магIарулазда гьоркьор цоцалъ къец барал кучIдул: «КъватIиб росулъе сапар, «Эбелги ясги», «Макьу», «Истамбул читалъул» ва гIемерал цогидалги цоцазда дагIбадизе, гаргадизе тIамиялъул къагIидаялда хъварал. Цо лъил букIаниги лъикIаб кечI рагIараб мехалъ МахIмудил пиша букIана гьелдасаги лъикIаб хъвазе хIалбихьулеб. КъанагIатги кечI гьечIо гьесул живго лъикIав лъугьун хъвараб. ГIолохъабаца гуреб ясалазги гьарулаан гьесда ахIизе кучIдул кьеян. Хасго лъикIал руго къватIиб бакIалда рокъоре, магIарухъе, ритIизе хъварал шигIраби «Цо панаяб хIухьел», «Почтовой кагътиде керенги чучун», «Шагьри кагъаталде Туплис щакъиялъ» ва гь.ц. Гьел гIемерисел руго гьудул-гьалмагъзабазул гьариялдалъун хъварал ва гьениб гьоркьоб камун гьечIо жиндирго каранзул бухIиги. Цо-цо тIасан ккарал коммунистчагIаз хIаракат бахъулеб буго МахIмуд дин-исламалда данде чIарав чи гIадин вихьизавизе. МахIмудха вукIарав унго-унгояв бусурманчи – гьесие рихараб букIана исламалде гьабулеб махсарогицин. Гьесул кочIолъа рагIи –